Geliefde oudhoof val van dak, sterf | Netwerk24
Geliefde oudhoof val van dak, sterf
Deur Brümilda Swartbooi 16 September 2020 20:11
'n Geliefde oudskoolhoof van Laerskool Concordia in Boksburg is Dinsdag in 'n fratsongeluk by sy huis in George dood.
Christo Lodder (65) het van sy huis se dak af geval.
Lodder, wat langer as 20 jaar skoolhoof was by Laerskool Concordia, het in 2019 ná sy aftrede George toe getrek.
Lodder se broer, ds. Danie Lodder, het Woensdag gesê Lodder is 'n boorling van Johannesburg en het sy onderwysgraad aan die Goudstadse onderwyskollege voltooi.
"Hy was 'n 'legend'. Ons kon saam droom oor hoe ons lewens sou verander," vertel hy oor sy broer.
Christo Lodder (65). Foto: Verskaf
Lodder word deur baie beskryf as 'n skoolhoof wat geleef het vir die leerlinge. Hy was naweke langs die sportveld en het rugby, krieket en atletiek afgerig.
Charel Blignaut, wat die leisels as skoolhoof oorgeneem het, sê Lodder se dood is 'n skok vir almal. "Hy was 100% gesond."
Blignaut sê Lodder het erkenning gekry terwyl hy nog geleef het toe 'n sentrum by die skool na hom genoem is. Dit is 'n teken dat die gemeenskap hom gesien het as 'n meester.
Blignaut sê hy het baie by Lodder geleer.
"Hy het 'n hart vir kinders en die gemeenskap gehad. Hy het 'n passie vir elke kind gehad. Hy het altyd die kinders gegroet. Hy het geleef vir Concordia," sê Blignaut.
Warren Potgieter, 'n oudleerling, praat ook met lof oor Lodder.
"Hy was 'n leier deur en deur. Hy was 'n besige mens. Ek onthou sy vinnige stappie op die skoolterrein."
Potgieter het in gr. 3 by Laerskool Concordia aangesluit toe sy ouers vir hom 'n skool gesoek het wat rugby aanbied.
Hy was Concordia. Sy voetspore gaan nog lank daar wees.
Die uitdaging vir Potgieter was dat hy van 'n Engelse skool gekom het en bitter min Afrikaans verstaan het, maar Lodder het gesê hy sal alles in sy vermoë doen om hom te help.
Potgieter sê hy onthou hoe Lodder hom by elke wedstryd ondersteun het. Hy sê Lodder se dood is 'n groot verlies. "Hy het Concordia een van die beste skole aan die Oosrand gemaak."
Nadia Janse van Rensburg, voorsitter van die beheerliggaam, sê Lodder het diep voetspore by Concordia getrap.
"Hy was Concordia. Sy voetspore gaan nog lank daar wees."
Boodskappe van medelye het intussen op die Laerskool Concordia se Facebookblad ingestroom nadat die skool die nuus oor Lodder se dood gedeel het. Sommige deel hul herinneringe en ander salueer die oudskoolhoof vir die merkwaardige impak wat hy op die skoolgemeenskap gehad het.